 Na RICHARD MUNGUTI ALIYEKUWA mpenziwe mtangazaji wa televisheni Jackie Maribe, Joseph Irungu almaarufu Jowie amejipata taabani kueleza jinsi kaptura yake ilivyopatikana na damu ya mfanyabiashara wa Sudan kusini Monica Nyawira Kimani. Akijibu maswali kutoka kwa kiongozi wa mashtaka Gikui Gichuhi, Jowie alikiri usiku wa wa Septemba 19, 2018 alikuwa amevalia kaptura ya rangi ya kahawia. “Ijapokuwa umekataa kata katu kwamba hukuwa ukimfahamu Monica na kwamba hukuenda katika makazi yake usiku wa Septemba 19, 2018 je iliwezekana aje katpura yako kuwa na damu ya Monica aliyeuawa kinyama na maiti yake kutupwa ndani ya beseni ya kuoga,” Gichuhi alimwuliza Jowie. Akijibu, Jowie alisema kaptura iliyowasilisha kortini kama ushahidi ilikuwa na rangi ya khaki njano. Gichuhi alisema vazi hilo lilipatikana katika makazi ya Maribe katika mtaa wa Royal Park eneo la Lang’ata Nairobi. Mwanakemia wa Serikali Joseph Kaguda Kimani aliyepima damu hiyo iliyopatikana katika kaptura ya Jowie alisema “ilikuwa ya Monica Kimani.” Pia mahakama ilifahamishwa shahidi mwingine kwa jina Chelengat alimwona Jowie amevalia kaptura ya khaki ya rangi ya kikahawia. Jowie alijaribu kujinasua na vazi hilo, lakini ikashindikana kwa vile mwenyewe aliambia mahakama alikuwa amevalia “kaptura na kofia nyeusi.” Jaji Nzioka alielezwa Jowie aliachwa ndani ya nyumba ya Monica na Lee Owen Omondi, aliyemtambua kortini. “Ulitambuliwa kortini na Lee Owen Omondi kama mgeni aliyekuacha na Monica usiku aliouawa kinyama. Ni kweli?” Gichuhi alimwuliza Jowie. Jowie alikiri alikuwa amevaa kaptura usiku huo lakini akakana iliyowasilishwa kortini sio ya rangi ya kahawia na ile alikuwa amevaa haikuwa na matone ya damu ya Monica. Mshtakiwa alikiri alijirekodi akiwa na bastola aliyotumia kujipiga risasi begani. Pia alikiri alidanganya polisi kwamba alishambuliwa na mikora. Bastola aliyotumia kujipiga risasi ilikuwa ya Brian Kasaine ambaye alimwachia kwa vile alikuwa amekosana na mkewe. ”Brian alinipa bastola yake nimwekee kwa vile alikuwa amekosana na mkewe na hakutaka bastola hiyo ikiwa kwa nyumba yake. Mkewe Brian alikuwa amekosana naye baada ya kulala nje,” Jowie alimweleza Jaji Nzioka. Jowie aliambia mahakama kwamba Maribe hakujua kama alikuwa anaficha bastola hiyo ndani ya nyumba yao. Maiti ya Monica ilitupwa katika bafu, ndani beseni kama amefungwa. Nduguye marehemu George Kimani alimpigia simu mshtakiwa na kumwuliza amsaidie kutangaza mauaji ya kinyama ya Monica katika vyombo vya habari. Jowie alimweleza George atamwuliza Maribe apeperushe habari za mauaji hayo ya kushtua ya Monica katika televisheni ya Citizen. Kesi itaendelea Juni 26. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  